Ngancik jam 18.06 WIB aku mlebu Tol Jagorawi. Sinaosa nembe jam semono Tol Jagorawi wis sepi tan ana kendaraan liya kang liwat. Dumadakan ana sak klebat bocah cilik mlayu nyebrang. Sanalika aku ngidhak rem. Gubraakkk... “Dhuh Biyung, aku nabrak wong,” alokku ngresula. Banjur cepet-cepet aku metu saka mobil, lingak linguk ana ing ngarep, mburi lan ngisor mobil. Lha kok ora ana wujud wong, nanging sing taktemoni namung wujud kucing kang guprat getih. Banjur kucing mau tak buwang ana ing pinggir dalan. “Sokur, namung kucing sing taktabrak,” omongku lirih.
